Pozdrav Žyve Belarus! (Nech žije Bielorusko!) zaradilo bieloruské ministerstvo vnútra do zoznamu zakázaných nacistických symbolov. Ocitla sa tam aj odpoveď na toto zvolanie: "Žyve!" (Nech žije!). Uvedený pozdrav aktívne používajú predstavitelia bieloruskej opozície.
V ministerskom dokumente sa tento pokrik označuje za pozdrav kolaborantov a symbol 13. bieloruského policajného práporu a 30. pešej divízie Waffen-SS. V zdôvodnení sa spresňuje, že pozdrav je sprevádzaný zdvihnutím pravej ruky s narovnanou dlaňou.
Iniciátorom zaradenia Žyve Belarus! do zoznamu zakázaných nacistických symbolov bol bieloruský historik a poslanec parlamentu Ihar Marzaľuk, ktorý tvrdí, že bieloruský pozdrav je kópiou nacistického Sieg Heil.